## Miguel Barrachina: “140 entitats de reg afectades per la riuada reben ajudes del Consell per a reparar les seues infraestructures”

*** Es destinaran un total de 9,5 milions d’euros que permetran la continuïtat de l’activitat agrícola a la regió
* Les ajudes estan destinades a reparar els danys causats en infraestructures de regadiu en els municipis afectats, amb un màxim de 100.001 euros per entitat
* Les ajudes tenen efecte retroactiu per a totes les inversions realitzades des del passat 29 d’octubre i amb un import del 100 % del gasto justificat
* La llista de beneficiaris es pot consultar en el *Diari Oficial de la Generalitat Valenciana* de hui**

El Conseller d’Agricultura, Aigua, Ramaderia i Pesca, Miguel Barrachina, ha anunciat hui que “140 comunitats de reg i pous afectats per les pluges torrencials del passat mes d’octubre reben ajudes del Consell per a la reparació de les seues infraestructures de regadiu”.

Barrachina ha explicat que “gràcies a estes ajudes del Consell de Carlos Mazón, es destinen 9,5 milions perquè comunitats de regants i entitats de reg poden tornar a funcionar amb normalitat, i d’esta manera s’assegura la continuïtat de l’activitat agrícola i la producció en les zones més afectades pel temporal”.

Les ajudes es destinen a finançar la reparació d’infraestructures de reg danyades, i cada comunitat de regants podrà rebre fins a un màxim de 100.001 euros.

Estes ajudes tenen efecte retroactiu per a totes les inversions realitzades des del passat 29 d’octubre i amb un import del 100 % del gasto justificat.

“La posada en marxa d’estes ajudes directes reflectix el compromís ferm del govern de la Comunitat Valenciana amb la recuperació del sector agrícola i el suport directe als agricultors i comunitats de regants que han vist compromesa la seua activitat productiva a causa dels danys patits”, ha declarat el conseller d’Agricultura.

En este sentit, Miguel Barrachina ha explicat que “este Consell, des del primer moment, es va posar a treballar en col·laboració amb el sector per a intentar solucionar els principals efectes negatius. Al costat d’estes ajudes estan els 30 milions que estem invertint en la reparació de camins o els 5,3 d’ajudes directes a arrossers, planteristes i productors hortícoles que han patit danys en les collites”.

El termini final de justificació per a les entitats beneficiàries serà el 30 de novembre de 2025. Es pot consultar la llista de beneficiaris, així com obtindre més informació, en el *Diari Oficial de la Generalitat Valenciana* ([DOGV](https://dogv.gva.es/datos/2025/03/10/pdf/2025_5024_va.pdf)).

Fecha: 10/03/2025